b'\n_START_ARTICLE_\nEduardas Vilkas\n_START_SECTION_\nBiografija\n_START_PARAGRAPH_\nT\xc4\x97vas buvo amatininkas. Mok\xc4\x97si progimnazijoje Garg\xc5\xbeduose. 1953 m. baig\xc4\x97 Klaip\xc4\x97dos mokytoj\xc5\xb3 institut\xc4\x85, 1958 m. Vilniaus universitete matematikos specialyb\xc4\x99. 1963 m. apgyn\xc4\x97 daktaro, 1973 m. habilituoto daktaro disertacijas (abu lo\xc5\xa1im\xc5\xb3 teorijos tema). Nuo 1976 m. profesorius, nuo 1986 m. akademikas._NEWLINE_Nuo 1958 iki 1985 m. dirbo Moksl\xc5\xb3 akademijos Fizikos ir matematikos institute (v\xc4\x97liau pav. Matematikos ir kibernetikos institutas). 1985 m. i\xc5\xa1rinktas Ekonomikos instituto direktoriumi ir Moksl\xc5\xb3 akademijos Prezidiumo vyriausiuoju moksliniu sekretoriumi._NEWLINE_Nuo 1959 m. SSKP narys. I\xc5\xa1rinktas SSRS liaudies deputatu ir SSRS Auk\xc5\xa1\xc4\x8diausiosios Tarybos komisijos pirmininku, Prezidiumo nariu. 1990\xe2\x80\x931992 m. Lietuvos Auk\xc5\xa1\xc4\x8diausiosios Tarybos Atkuriamojo Seimo narys, Liberal\xc5\xb3 frakcijos pirmininkas. V\xc4\x97liau keli\xc5\xb3 vyriausybi\xc5\xb3 konsultantas, nuo 1995 m. Privatizavimo komisijos pirmininkas._NEWLINE_I\xc5\xa1leido dvi monografijas i\xc5\xa1 matematini\xc5\xb3 ekonomikos metod\xc5\xb3 srities. Para\xc5\xa1\xc4\x97 dvi mokslo populiarinimo knygeles ir per 60 mokslini\xc5\xb3 straipsni\xc5\xb3. Dalyvavo keliuose tarptautiniuose projektuose. Buvo dviej\xc5\xb3 \xc5\xbeurnal\xc5\xb3, leist\xc5\xb3 u\xc5\xbesienyje, redkolegij\xc5\xb3 narys. Aktyviai dalyvavo visuomenin\xc4\x97je veikloje, \xc4\xafvairiose komisijose, konferencijose, spaudoje ir televizijoje._NEWLINE_2005 m. rugpj\xc5\xab\xc4\x8dio 14 d. suteiktas Garg\xc5\xbed\xc5\xb3 miesto garb\xc4\x97s pilie\xc4\x8dio vardas.'